CELEX: 62010CN0569
Language: fi
Date: 2010-12-03 00:00:00
Title: Asia C-569/10: Kanne 3.12.2010 — Euroopan komissio v. Puolan tasavalta

12.2.2011   
            
            
               FI
            
            
               Euroopan unionin virallinen lehti
            
            
               C 46/6
            
         Kanne 3.12.2010 — Euroopan komissio v. Puolan tasavalta
   (Asia C-569/10)
   2011/C 46/10
   Oikeudenkäyntikieli: puola
   
      Asianosaiset
   
   
      Kantaja: Euroopan komissio (asiamies: K. Herrmann)
   
      Vastaaja: Puolan tasavalta
   
      Vaatimukset
   
   
               —
            
            
               Puolan tasavalta ei ole noudattanut hiilivetyjen etsintään, hyödyntämiseen ja tuotantoon tarkoitettujen lupien antamisen ja käytön edellytyksistä 30.5.1994 annetun Euroopan parlamentin ja neuvoston direktiivin 94/22/EY (1) 2 artiklan 2 kohdan, 3 artiklan 1 kohdan ja 5 artiklan 1 ja 2 kohdan mukaisia velvoitteitaan, koska se ei ole ryhtynyt tarvittaviin toimenpiteisiin taatakseen kiinnostuneille osapuolille syrjimättömän pääsyn hiilivetyjen etsintä-, hyödyntämis- ja tuotantotoimintaan ja sellaisessa menettelyssä, jossa kaikki kiinnostuneet osapuolet voivat tehdä hakemuksen ja jossa noudatetaan Euroopan unionin virallisessa lehdessä ennen hakemusten esittämiselle varatun ajanjakson alkamista julkaistuja kriteerejä, myönnettävän luvan harjoittaa näitä toimintoja.
            
         
               —
            
            
               Puolan tasavalta on velvoitettava korvaamaan oikeudenkäyntikulut.
            
         
      Oikeudelliset perusteet ja pääasialliset perustelut
   
   Komissio vetoaa kolmeen perusteeseen, joiden vuoksi Puolan tasavalta ei ole noudattanut direktiivin 94/22/EY säännöksiä.
   Ensinnäkin komission mukaan geologiaa ja kaivostoimintaa koskevassa Puolan laissa (Prawo geologiczne i górnicze) ja sen soveltamisasetuksissa asetetaan edellytyksiä, jotka kiinnostuneen osapuolen on täytettävä sillä hetkellä, jolloin se jättää hiilivetyjen etsintää, hyödyntämistä ja tuotantoa koskevan lupahakemuksen, ja jotka asettavat tietyt jo Puolassa toimivat osapuolet suotuisampaan asemaan kuin muut osapuolet, mikä loukkaa yhdenvertaista pääsyä kyseiseen toimintaan koskevaa periaatetta.
   Toiseksi Puolan laissa ei säädetä, että koko hiilivetyjen etsintä-, hyödyntämis- ja tuotantolupien myöntämismenettely perustuu julkiseen hakumenettelyyn, kuten direktiivin 94/22/EY 3 artiklan 2 kohdassa edellytetään. Puolan laissa asetetaan hiilivetyjen etsinnän, hyödyntämisen ja tuotannon edellytykseksi kaivosoikeuksien ja kaivostoimiluvan saaminen. Vain kaivosoikeuksien saamista edeltää lähtökohtaisesti julkinen hakumenettely, ellei osapuoli, joka on hyödyntänyt hiilivetyesiintymää ja laatinut sitä koskevat asiakirjat sekä laatinut geologisen dokumentaation riittävällä tarkkuudella hiilivetyjen tuotantoa koskevan toimiluvan saamiseksi, käytä kahden vuoden etuoikeuttaan.
   Kolmanneksi komission mukaan tarjouksia, joita on esitetty hiilivetyjen etsintä-, hyödyntämis- ja tuotantolupien saamiseksi, ei tutkita ainoastaan direktiivin 94/22/EY 5 artiklan 1 kohdassa tarkoitettujen arviointiperusteiden valossa. Kaikki tarjousten arviointiperusteet eivät myöskään ole julkisesti saatavilla eli niitä ei ole julkaistu Euroopan unionin virallisessa lehdessä.
   
      (1)  EYVL L 164, s. 3.